Գայանե Գեղամյան

**Գայանե Պարույրի Գեղամյան** (), հայ երգչուհի (սոպրանո), Հայաստանի արվեստի վաստակավոր գործիչ։ 

## Կենսագրություն
Գայանե Գեղամյանը ծնվել է 1960 թվականի դեկտեմբերի 5-ին Երևանում։ 1967-1973 թթ․ սովորել է Կ․ Սարաջևի անվան երաժշտական դպրոցում։ 1982թ․-ին ավարտել է Ռ․ Մելիքյանի անվան երաժշտական ուսումնարանը։ 1982-1988թթ․  սովորել է Երևանի Կոմիտասի անվան պետական կոնսերվատորիայի ակադեմիական վոկալ բաժնում, պրոֆեսոր Ա․ Մ․ Սարաջևայի դասարանում։ 1984թ․-ին դարձել է օպերային ստուդիայի մեներգչուհի։ 1990-1993թթ․ սովորել է ասպիրանտուրայում։ 1993-2013 թվականներին Գայանե Գեղամյանը եղել է Ալեքսանդր Սպենդիարյանի անվան օպերայի և բալետի ազգային ակադեմիական թատրոնի մեներգչուհի. նրա դերերգերից են՝ Իոլանտա, Լիզա (Պ. Ի. Չայկովսկու «Իոլանտա», «Պիկովայա դամա»), Նեդդա (Ռուջերո Լեոնկավալլոյի «Պայացներ»), Ամելիա, Լեոնորա, Աիդա (Ջուզեպպե Վերդիի «Պարահանդես-դիմակահանդես», «Տրուբադուր», «Աիդա»), Մադամ Բատերֆլայ (Ջակոմո Պուչինիի «Չիո-Չիո սան»), Դոննա Էլվիրա (Վոլֆգանգ Ամադեուս Մոցարտի «Դոն Ժուան»), Կլարա (Ջորջ Գերշվինի «Պորգի և Բես») և այլն։ 1993թ․-ից աշխատում է Երևանի Կոմիտասի անվան պետական կոնսերվատորիայում և վարում է մասնագիտական դասարան։ 1995թ․-ից դասավանդում է ԵՊԿ մեներգեցողության ամբիոնում։ 2004թ․-ին ԵՊԿ գիտական խորհրդի որոշմամբ ստացել է դոցենտի, իսկ 2006թ․-ին՝ պրոֆեսորի կոչում։ 2008թ․-ին Հայաստանի Լուսավորչության նախարարից ստացել է հատուկ գովասանագիր՝ գիտության և լուսավորության ասպարեզում բեղուն աշխատանքի համար։

Գայանե Գեղամյանի սաներից են Հրաչուհի Բասենցը, Պերճ Քարազյանը, Գոհար Ազիզյանը, Լուսինե Ղազարյանը, Արտավազդ Զաքարյանը, Նարինե Մելիտոնյանը, Հասմիկ Թորոսյանը, Ռիմա Խաչատրյանը, Արմինե Շախնազարյանը, Մերի Մկրտչյանը, Լուսինե Մակարյանը և այլոք։ 

Գայանե Գեղամյանի գործունեության մեջ կարևոր տեղ է զբաղեցնում աշխատանքը որպես ժյուրիի անդամ։ 2002թ․-ից սկսած մինչ օրս նա մասնակից է եղել ընդունելության, ավարտական քննություններին, բազմաթիվ անվանի մրցույթների, փառատոնների, որտեղ մեծապես գլխավորել է ժյուրիի անդամների կազմը՝  ԱՊՀ երկրների 5-րդ Երիտասարդական Դելֆյան խաղեր (Մինսկ), «Երաժշտական կատարողականություն և դասավանդում 21-րդ դարում» միջազգային ֆորում-մրցույթ (Ֆինլանդիա), 16-րդ “Bella Voce” միջազգային մրցույթ (Մոսկվա), 2011, 2014 և 2015 թթ-ին` “International Vocal Forum; Musical Performance and pedagogy” մրցույթ-ֆորում (Իտալիա), Ռախմանինովի անվան վոկալիստների միջազգային մրցույթ (Դոնի Ռոստով): «Վերածնունդ» միջազգային մրցույթ-փառատոնի բացման օրից աշխատել է ժյուրիի կազմում և արժանացել մի շարք դիպլոմների: 

## Ելույթներ
Ուշագրավ է Գայանե Գեղամյանի ունեցած համերգային գործունեությունը։ Հյուրախաղերով շրջագայել է Արգենտինայում, ԱՄՆ-ում, Բրազիլիայում, Կորեայում, Սերբիայում, Իտալիայում, Ռուսաստանում և այլուր։ Իր համերգներում, մենահամերգներում ակտիվ հանդես է եկել ներկայացնելով հայ անվանի կոմպոզիտորների երաժշտությունը։ Եղել է բազմաթիվ ստեղծագործությունների առաջին կատարողը Հայաստանում, որոնցից են՝ Յոզեֆ Մատեյի «Մուսա Լեռան 40 օրը» օպերան (Իսկուհու դերում), ֆրանսիացի կոմպոզիտոր Պասկալ Դյուսապիենի «Նեոբե» օրատորիան, շվեյցարացի կոմպոզիտոր Հայկ Վարդանի «Պրոմեթեյ 12» օպերան (Անահիտ աստվածուհու դերում), Է․ Սադոյանի «Գրիգոր Լուսավորիչ» օպերան (Աշխեն թագուհու դերում)։ Գայանե Գեղամյանը մինչև օրս ելույթներ է ունենում ինչպես Հայաստանում, այնպես էլ ԱՄՆ-ում և այլուր։

## Ձայնասկավառակներ
Ձայնագրել է 6 ձայնասկավառակ՝

* Հարոլդ Բլումենֆելդ՝ շարք 9 երգից։ Խոսք՝ Օ․ Մանդելշտամի, 1999թ․ Նյու Յորք, ԱՄՆ,
* Է․ Ալեսյան՝ Շեքսպիրի սոնետները, 2001թ․ Փարիզ, Ֆրանսիա, 
* Է․ Սադոյան «Գրիգոր Լուսավորիչ» օպերայի առաջին մասը, 2001թ․ Երևան,
* Է․ Հայրապետյան՝ վոկալ շարք 9 երգից։ Խոսք՝ Յ․ Ֆ․ Այխենդորֆի «Մահը դա լոկ փոքրիկ անջատում է», 2001թ․ Երևան,
* 6 տաղ և շարական, ֆոնդային ձայնագրություն, 1995թ․, Երևան, Հանրային ռադիո,
* Տ․ Մանսուրյան՝ «Յոթ երգ»՝ 3 մադրիգալ և 4 «Մայրամուտի երգեր», 2006թ․ Երևան։

## Գրքեր
Գայանե Գեղամյանը հանդիսանում է 2 գրքի հեղինակ․

# Նոտաներ, որտեղ զետեղված են ժամանակակից ամերիկյան կոմպոզիտորների 9 ռոմանսներ (Հայաստանում 1-ին հրատարակություն)։
# Տիգրան Մանսուրյանի 7 երգերը․ նոտաներ և CD տվյալ երգերի կատարումը Գ․ Գեղամյանի կողմից (Հայաստանում 1-ին հրատարակչություն)։

Գրել է նաև 2 աշխատություն «Երաժշտական Հայաստան» ամսագրի համար․

# Աշխատություն նվիրված դասախոսին՝ պրոֆեսոր Ա․ Մ․ Սարաջևային․, «Կյանը և գործունեությունը»,
# «Ա․ Մ․ Սարաջևայի վոկալ մեթոդիկան»։

## Մրցանակներ
* 1980 – Հանրապետական մրցույթի դիպլոմ,
* 1987 – Մ. Գլինկայի անվան XII միջազգային մրցույթի դիպլոմ (Բաքու),
* 2002 – XX միջազգային մրցույթ-փառատոնի ոսկե գավաթ (Կորեա),
* 2005 – Մովսես Խորենացու մեդալ – *մշակույթի բնագավառում ներդրած ավանդի համար*։

## Ծանոթագրություններ

## Արտաքին հղումներ
* Երգում է Գայանե Գեղամյանը
* Չակերտներ. Գայանե Գեղամյան

Կատեգորիա:Հայ օպերային երգչուհիներ
Կատեգորիա:Հայ սոպրանոներ
Կատեգորիա:Երևան քաղաքում ծնվածներ
Կատեգորիա:Սոպրանոներ
Կատեգորիա:Հայ երաժշտության ուսուցիչներ
Կատեգորիա:Հայ երաժիշտ կատարողներ
Կատեգորիա:Հայ երաժիշտներ